Kamal Qureshi (SF), 2005-12-15:
Det, der bringer mig her på talerstolen, er selvfølgelig, at jeg synes, debatten endnu en gang viser, at et parti – Dansk Folkeparti – gør alt, hvad de kan, for at ødelægge de demokratiske processer i det danske samfund.
Vi har at gøre med et parti, som på en lang række punkter overtræder det, som mange mennesker vil kalde for det at være dansk – det, der er det bærende fundament for det danske samfund.
Det gælder, når hr. Søren Krarup og kompagni synes, det er i orden at give børn en lussing som en del af opdragelsen, og synes, det er i orden, at man som familie kan overtræde lovgivningen, fordi Folketinget har vedtaget nogle dumme regler; det gælder, når Dansk Folkeparti udtaler, at homoseksuelle er handicappede og dermed overtræder en af erklæringerne på den liste, der handler om, at man ikke må forhåne mennesker på grund af deres seksuelle orientering, og det gælder, når hr. Per Dalgaard her i Folketinget snakker om, at alle muslimer er én stor gruppe, man bare kan kategorisere som et problem eller som antidemokratisk eller som en gruppe, der er bundet af en 1.400 eller 1.500 år gammel bog.
Jeg synes, det på afgørende vis er et grundlæggende problem for det danske samfund, for det danske demokrati og for det danske Folketing, at vi her har at gøre med et parti, der på afgørende vis fører en så grov og en så racistisk fttm032.fm Page 2348
Wednesday, March 8, 2006 1:51 PM politik, at den simpelt hen ødelægger muligheden for en dialog, ødelægger muligheden for en debat og ødelægger muligheden for integration.
Lad mig gøre det mere præcist, for at det ikke bare skal være ud i den blå luft: Mogens Camre sagde på Dansk Folkepartis landsmøde i september 2001 ifølge det manuskript, der blev delt ud til pressen, at alle Vestens lande er infiltreret af muslimerne.
Nogle af dem taler pænt til os, men de venter bare på at blive nok til at slå os ihjel, og de kommer for at erobre nyt land.
Det er citeret fra det manuskript, der blev udleveret på Dansk Folkepartis landsmøde i 2001, og til sammenligning vil jeg læse op, hvad Joseph Goebbels, som var nazistisk propagandaminister, sagde den 9. maj 1943.
Han sagde: Folk vil ikke se, at dette er en krig, som den jødiske race og dens undersåtter fører mod vestlig kultur og civilisation.
Man skal være blind for ikke at kunne se, at de to citater minder ualmindelig meget om hinanden.
Jeg kunne sådan set fortsætte med, at de udtalelser, som Dansk Folkepartis fru Louise Frevert, hr. Martin Henriksen, hr. Jesper Langballe og hr. Per Dalgaard kommer med, kun har til hensigt at provokere, kun har til hensigt at udstille og forhåne en hel befolkningsgruppe og på ingen måde lægger op til debat, dialog eller integration.
Det var sådan set det, jeg prøvede at sige i min første ordførertaler, og jeg kan forstå, at det er den debattone, man fortsætter med.
Hvis hr. Dalgaard havde sagt det, han har sagt herinde, uden for Folketingssalen, er jeg ret sikker på, at det ville have været en overtrædelse af landets lovgivning, nemlig af straffelovens § 266 b.
Men fordi han siger det her i Folketingssalen, er der selvfølgelig nogle andre parametre med hensyn til, hvad der er tilladt, og jeg synes, det er ærgerligt, at vi er nået dertil, at der konstant fremsættes udtalelser her i Folketingssalen, som ikke alene er på kanten af straffeloven, men er en overtrædelse af straffeloven.